陳展鵬否認老婆有喜 張子丰唔肯認同王菲拍拖:識咗兩年
2024年04月15日 15:40
東網電視
更多新聞短片
藝人陳展鵬、林夏薇、郭柏妍、王菲及張子丰等到尖沙咀出席劇集《逆天奇案2》祝捷會,眾演員送上親手寫節賀卡慶祝姜大衛(John)在金像奬頒獎典禮上獲得「最佳男配角」,又送上蛋糕為鍾澍佳慶祝生日,場面熱鬧。薇薇對於劇集有好成績大感開心,笑言完成祝捷會後要努力減肥,她和展鵬更表示下次要請食飯為John哥慶祝,展鵬表示:「我返無綫第一套劇《ID精英》就係同John哥合作,佢做我爸爸,呢位前輩好難得,佢每個角色都保留初心,雖然呢套佢係單元主角,但都同我哋打成一片,教識我哋謙虛,所以要袋喺身。」
有網民不滿薇薇劇中戲份少,又戥她不值,對此薇薇坦言也收到很多訊息,她稱:「我啲朋友都有send訊息問我,就連屋企工人姐姐都有追,佢哋話追咗好耐見我好少出場,不過大家畀啲耐性,後面會根據故事發展,我嘅出場亦愈嚟愈多。」
薇薇又指明天一場和馮盈盈「攤牌」的戲份令她印象深刻,她稱:「現實生活上係唔會咁對峙,等於再揭瘡疤,嗰種內心掙扎我自己都幾鍾意,不過盈盈會爆發啲,我就內心戲啲。總之大家繼續追落去,會愈嚟愈好睇同精彩。」
而早前單文柔開直播期間關掉了濾鏡,由於身材圓潤被網民懷疑「有喜」,對此陳展鵬否認道:「唔係,有咗咁大件事我點會唔知,不過佢由頭到尾都準備緊嘅,有好消息我哋會話畀大家知。」
前港姐王菲和緋聞男友張子丰一同受訪,早前張子丰為女友慶生令戀情曝光,二人直認因拍攝《法言人》而認識,問當時是否已撻着?兩人異口同聲指:「嗰時認識嘅。(幾時開始拍拖?)一直都了解緊。」張子丰指感情上不會特別高調,但又承認雙方已見家長,張子丰稱:「我見過佢家人,因為請佢哋一齊睇尹光演唱會。」至於二人拍拖已多久?張子丰自爆:「得我哋兩個知,總之識就識咗兩年。(怕公開影響工作?)希望專注工作。」張子丰又透露跟無綫已完約,未來會轉做幕後搞製作公司及唱片公司,王菲聞言即謂:「簽埋我囉,我都有搵老師學唱歌㗎!」張子丰指有聽過對方唱歌,笑言叫得王菲都應該要唱歌。